**Styrk naturkartlegging ifbm havvindutbygging**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Styrk naturkartlegging ifbm havvindutbygging | Kap. 1850, post 50 | + 125 mill. kroner(OBS: 80 mill. kroner kan senere kreves tilbake fra utbyggere som tildeles konsesjon) |

Kunnskapsinnhenting av den marine naturen har vært underfinansiert i mange år. Vi har dermed fått store kunnskapshull på dette området. Når havvind nå skal bygges haster det derfor med helhetlig naturkartlegging på naturens premisser, slik at plassering blir der det gjør minst skade på naturmangfold og økosystemer. Regjeringen har avsatt 30 millioner kroner til grunnundersøkelser og understreker at dette er viktig for å velge plassering av vindkraftverkene innenfor utlysningsområdene. Men dette er kun for områdene som allerede er åpnet for havvind i 2023, og det dekker kun bunnforhold og geologi**.**

10.06.22 gjorde Stortinget vedtak 721: «*Stortinget ber regjeringen sikre god miljøkunnskap for alle deler av havmiljøet i områder som er, og kan bli, aktuelle for norsk havvind. Oppsummering og kartlegging skal starte i 2022, og resultatene skal legges til grunn for utlysning av områder samt for natur- og miljøkrav til utbygging og drift.*» Dokumentene som ligger til grunn for vedtaket er Meld. St. 36 (2020–2021), Meld. St. 11 (2021– 2022) og Innst. 446 S (2021–2022). Vedtak 739, 10. juni 2022 *«Stortinget ber regjeringen starte tidlig myndighetsstyrt kunnskapsinnhenting og gi oppdrag om å starte prosessen med utredningsstudier av miljøkonsekvenser knyttet til havvindutbygging umiddelbart.»*

For å oppfylle dette vedtaket, må Regjeringen derfor også avsette midler for undersøkelser av biodiversitet og økosystemer.

Om grunnundersøkelsene skriver OED i budsjettet for 2023 at "statens utgifter til prosjektspesifikke undersøkelser forutsettes tilbakebetalt av selskapene som får tildelt areal i de relevante områdene" (side 65 i [OED Prop. 1S 2022-2023](https://www.regjeringen.no/contentassets/eed690487f7846c397104ee2b984de1b/no/pdfs/prp202220230001oeddddpdfs.pdf)). Dette kan appliseres også for undersøkelser av naturmangfold og økosystemer; [slik den danske stat gjør i sine forundersøkelser/miljøkonsekvensutredninger](https://media.wwf.no/assets/attachments/Statens-rolle-for-%C3%A5-ivareta-natur-i-utbyggingen-av-havvind-1.pdf) i områder som er åpnet for havvind. Slik kan regjeringen både spare natur og tid, samt redusere risiko for utbyggerne.

For å få et godt kunnskapsgrunnlag trengs det i 2024 minst 30 millioner kroner til MAREANO for forstudier av biologi og økosystemer på havbunn, og minst 50 millioner kroner til Havforskningsinstituttet for forundersøkelser av pelagisk biologi og økosystemer (fra havbunn til overflaten) i de åpnede områdene, samt til forskning på effekter av havvind.

Videre avsatte regjeringen 15 millioner kroner til konsekvensutredning av nye områder for vindkraft til havs i 2023, men for de nye områdene er det behov for minst 50 millioner kroner til MAREANO, Havforskningsinstituttet og Norges Geologiske Undersøkelse for utvidet kartlegging i Nordsjøen; der det er interesse fra næringen å etablere havvind.

Regjeringen avsatte 13 millioner kroner til overvåking av sjøfugl i områder som er aktuelle for havvind i 2023. Dette trengs kun for forundersøkelser i områdene som allerede er åpnet. I tillegg trengs det minst 20 millioner kroner til undersøkelser av nye områder i Nordsjøen. Med tanke på at 63 prosent av sjøfuglartene i Norge er rødlistet er dette svært viktig.

Til sammen blir dette 125 mill. i friske midler til miljøkartlegging. WWF har gått ut sammen med Energi Norge og Norwea om dette kravet til forrige budsjett; se feks [her](https://www.tu.no/artikler/vindbransje-gar-sammen-med-wwf-vil-ha-150-millioner-til-miljoundersokelser-pa-havvind-br/523133?key=oOEsT6Ql) og [her](https://www.adressa.no/nyheter/innenriks/i/EQQEWa/vindbransjen-og-wwf-med-felles-krav-om-miljoemillioner-til-havvind).